Ազգային ժողովի շենքի մոտ այդ օրերին բողոքի ցույցի էր հավաքվել նաեւ Երեւանի տարբեր տոնավաճառներում աշխատող առեւտրականների մի հոծ բազմություն, որը նախօրեին ստորագրահավաքների հետ միասին նամակով դիմել էր Ազգային ժողովի չորս կուսակցություններին՝ պահանջելով փոփոխություններ կատարել Հարկային օրենսգրքում եւ կրճատել փաստաթղթաշրջանառությունը։ Ցուցարարները հայտարարում էին, որ Պետական եկամուտների կոմիտեն կոշտ վարչարարություն է իրականացնում իրենց նկատմամբ։ Պետեկամուտների կոմիտեի նախագահ Վարդան Հարությունյանն, ի պատասխան ցուցարարների բողոքի, լրագրողների հետ ճեպազրույցում հայտարարել էր, թե առեւտրականները փորձում են թաքցնել իրենց շրջանառությունը։ «Օրենսդրությամբ սահմանված կարգով պետք է հարկերը բոլորը վճարեն... չի կարելի հարկ չվճարելով, միտինգ անելով, խուսափել հարկերից: Դա բացառվում է», - ասել էր ՊԵԿ նախագահը: